
2009 m. birželio 25 d. sprendimu Nr.T-229

TRIUKŠMO PREVENCIJOS SAVIVALDYBĖS VIEŠOSIOSE VIETOSE TAISYKLĖS

I. BENDROSIOS NUOSTATOS

1. Triukšmo prevencijos Šakių rajono savivaldybės viešosiose vietose taisyklės (toliau tekste –Taisyklės) parengtos vadovaujantis Lietuvos Respublikos triukšmo valdymo įstatymu (Žin., 2004, Nr. 164-5971), Lietuvos Respublikos Vyriausybės 2007 m. birželio 6 d. nutarimu Nr. 564 „Dėl Valstybinės triukšmo prevencijos veiksmų 2007-2013 metų programos patvirtinimo“ (Žin., 2007, Nr. 67-2614), Lietuvos Respublikos sveikatos apsaugos ministro 2007 m. liepos 2 d. įsakymu Nr. V-555 „Dėl Lietuvos higienos normos HN 33-2007 „Akustinis triukšmas. Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ (Žin., 2007, Nr. 75-2990) bei Lietuvos Respublikos administracinių teisės pažeidimų kodekso nuostatomis. 

2. Taisyklių tikslas- reglamentuoti veiklos, kurią vykdant skleidžiamas triukšmas viešosiose vietose, valdymą, siekiant apsaugoti žmonių sveikatą bei aplinką nuo neigiamo triukšmo poveikio ir užtikrinti žmonių gyvenimo kokybės gerinimą.

3. Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose ir transporto priemonių viduje, taip pat triukšmo dėl karinių veiksmų karinėse teritorijose atvejais.
4. Šių taisyklių Šakių rajono savivaldybėje (toliau tekste – Savivaldybė) privalo laikytis visi fiziniai ir juridiniai asmenys.

II. PAGRINDINĖS SĄVOKOS

5. Taisyklėse vartojamos sąvokos atitinka Lietuvos Respublikos triukšmo valdymo įstatyme ir kitose triukšmą reglamentuojančiuose teisės aktuose vartojamas sąvokas. 

6. Dirginimas – per apklausas triukšmo poveikio vietoje nustatytas bendruomenės nepasitenkinimas dėl triukšmo.

7. Fizikinė tarša – aplinkos teršimas triukšmu.

8. Įvertinimas – triukšmo rodiklio dydžio arba triukšmo kenksmingumo poveikio žmogui nustatymas pagal skaičiavimo, prognozavimo ar matavimo metodą.

9. Gyvenamoji aplinka – nuolatinis bei laikinasis būstas, gyvenamųjų namų bendro naudojimo ir viešosios paskirties patalpos, gyvenamosios bei rekreacinės teritorijos.

10. Triukšmas – nepageidaujami arba žmogui kenksmingi išoriniai garsai, kuriuos sukuria žmonių veikla.

11. Triukšmingos transporto priemonės ir mechanizmai – traktoriai, šiukšliavežės, motoriniai pjūklai, žoliapjovės.

12. Triukšmo prevencija – priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.

13. Triukšmo šaltinis – bet koks įrenginys ar objektas, kuris kelia (skleidžia) triukšmą.

14. Triukšmo šaltinio valdytojas – triukšmo šaltinio savininkas arba kitas asmuo, teisėtai valdantis triukšmo šaltinį.

15. Stacionarus triukšmo šaltinis – triukšmo šaltinis, kurio buvimo vieta yra nekintama.
16. Viešoji vieta – miesto aikštės, skverai, parkai, gatvės, paplūdimiai, gyvenamųjų namų kiemai, viešasis transportas ir kt. visuomenės reikmėms naudojama teritorija, gyvenamoji aplinka.

17. Viešosios rimties trikdymas – šauksmai, švilpimas, garsus dainavimas arba grojimas muzikos instrumentais ir kitokiais garsiniais aparatais, pastatų durų, transporto priemonių durelių trankymas, šunų lodymas, netvarkingos signalizacijos veikimas, transporto priemonių triukšmingas veikimas.

III. TRIUKŠMO PREVENCIJOS PRIEMONĖS VIEŠOSE VIETOSE

18. Savivaldybės viešosiose vietose organizuojamuose muzikiniuose, informaciniuose, reklaminiuose ir kituose renginiuose, kuriuose planuojamas dalyvių skaičius - mažiau nei 500 žmonių, triukšmo šaltiniai gali būti naudojami nuo 8.00 val. iki 22.00 val., triukšmo šaltinių naudojimo trukmė neturi viršyti 4 valandų.

19. Savivaldybės viešosiose vietose organizuojamuose muzikiniuose, informaciniuose, reklaminiuose ir kituose renginiuose, kuriuose planuojamas dalyvių skaičius - daugiau nei 500 žmonių, triukšmo šaltinių naudojimo laikas ir trukmė derinama su savivaldybės administracija.

20. Arčiau nei 300 m atstumu nuo gyvenamųjų namų, švietimo įstaigų, bibliotekų, gydymo įstaigų įrengti žaidimų, cirko ir kiti atrakcionai gali veikti nuo 8.00 val.  iki 22.00 val.

21. Gyvenamųjų namų kvartaluose triukšmingas transporto priemones ir mechanizmus darbo dienomis leidžiama naudoti nuo 6.00 val.  iki 22.00 val., poilsio ir švenčių dienomis – nuo 10.00 val. iki 22.00 val.

22. Savivaldybės viešosiose vietose visą parą draudžiama:

22.1. laikinosiose prekybos vietose naudoti garsinę informaciją ir reklamą;

22.2. stacionariosiose prekybos vietose naudoti lauko garsinę informaciją ir reklamą;

22.3. trikdyti viešąją rimtį.

23. Savivaldybės viešosiose vietose nuo 22.00 val. iki 6.00 val. draudžiama:

23.1. naudoti triukšmo šaltinius lauko kavinėse, jei tai sukelia dirginimą;

23.2. automobiliuose groti muziką, esant atviroms automobilių durims arba atviriems automobilių langams;

23.3. laisvalaikio veiklos objektuose viršyti šiems objektams leidžiamas triukšmo (grojama (leidžiama) muzika, dainavimas ar kitokio pobūdžio triukšmas) lygių normas, o triukšmo sklaida gyvenamojoje aplinkoje neturi trikdyti gyventojų rimties;
23.4. vykdyti prekių pristatymo ir krovos darbus prekybos įstaigose, kurios įsikūrusios arčiau nei 100 m nuo gyvenamųjų namų;

23.5. naudoti pirotechnikos priemones, išskyrus gruodžio 31 ir sausio 1 dienas bei renginius, kurių metu pirotechnikos priemonės naudojamos turint suderinimą su Savivaldybės administracija.

24. Daugiabučių namų savininkų bendrijoms, namus administruojančioms įmonėms rekomenduojama namo vidaus tvarkos ir žemės sklypo priežiūros taisyklėse nustatyti triukšmo prevencijos reikalavimus. 

IV. TRIUKŠMO ŠALTINIŲ VALDYTOJŲ PAREIGOS

25. Triukšmo šaltinių valdytojai privalo laikytis šiose Taisyklėse ir Lietuvos Respublikos sveikatos apsaugos ministro 2007 m. liepos 2 d. įsakymu Nr. V-555  „Akustinis triukšmas. Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ (Žin., 2007, Nr. 75-2990) nustatytų triukšmo ribinių dydžių ir užtikrinti, kad naudojamų įrenginių triukšmo lygis neviršytų vietovei, kurioje naudojami triukšmo šaltiniai, nustatytų triukšmo ribinių dydžių.

26. Triukšmo šaltinių valdytojai, planuojantys statybos, remonto, montavimo darbus Savivaldybės viešosiose vietose, privalo ne vėliau kaip prieš 7 kalendorines dienas iki darbų pradžios pateikti Šakių rajono savivaldybės administracijai informaciją apie triukšmo šaltinių naudojimo vietą, planuojamą triukšmo lygį ir jo trukmę per parą, triukšmo mažinimo priemones.

28. Daugiabučiuose namuose įsikūrusios įmonės, parduotuvės, barai, kavinės ir kitos įstaigos, kurių veiklos triukšmo šaltiniai sukelia aplinkinių gyvenamųjų patalpų gyventojų dirginimą, kontroliuojančių pareigūnų reikalavimu privalo tikslinti ir keisti triukšmo šaltinio naudojimo trukmę ir laiką.

29. Triukšmo šaltinių valdytojai, planuojantys savo ūkinėje veikloje naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

30. Kontroliuojantiems pareigūnams pareikalavus, triukšmo šaltinio valdytojai privalo patikslinti ir keisti triukšmo šaltinio naudojimo trukmę ir konkretų šių šaltinių veiklos pradžios ir pabaigos laiką.

31. Triukšmo šaltinių valdytojai privalo:

31.1. naudojant įrangą ir prietaisus, kurie naudojimo metu kelia triukšmą, pasirinkti tokį būdą, kuris sudarytų galimybę neviršyti triukšmo ribinių dydžių;

31.2. naudoti technologinę įrangą ir triukšmo šaltinius pagal technines sąlygas ir papildomas sąlygas, jeigu jas nustatė kompetentingos valstybės ar savivaldybės institucijos, suderinusios su sąlygas patvirtinusiomis valstybės institucijomis;

31.2. Lietuvos Respublikos įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius ir priemones, kurių imtasi triukšmui mažinti.

V. TAISYKLIŲ KONTROLĖ 

32. Taisyklių vykdymą kontroliuoja: Šakių policijos komisariato pareigūnai (dėl viešosios rimties trikdymo), Savivaldybės administracijos direktoriaus įgalioti darbuotojai (kitais atvejais).

33. Savivaldybės administracija privalo reikalauti, kad:

33.1. fiziniai, juridiniai asmenys laikytųsi šių Taisyklių;

33.2. triukšmo šaltinių valdytojai tikslintų ir keistų triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką;

33.3. baigtuose statiniuose būtų atliktos ekspertizės ir nustatyta, ar įgyvendinti visi triukšmo mažinimo reikalavimai.

34. Savivaldybės administracija teikia fiziniams ir juridiniams asmenims triukšmo prevencijos ir mažinimo priemonių įgyvendinimo reikalavimus, kuriuos turi įvykdyti:

34.1.  juridiniai asmenys, besiverčiantys gamyba, - ne vėliau kaip per 90 kalendorinių dienų;

34.2.  juridiniai asmenys, besiverčiantys prekyba, - ne vėliau kaip per 30 kalendorinių dienų;

34.3. juridiniai asmenys, atliekantys statybos, rekonstrukcijos, remonto darbus miesto viešosiose vietose, gyvenamojoje aplinkoje, - ne vėliau kaip per 4 kalendorines dienas;

34.4. fiziniai asmenys – ne vėliau kaip per 3 kalendorines dienas.

35. Reikalavimuose nurodyti terminai motyvuotu triukšmo šaltinių vykdytojų prašymu gali būti pratęsiami, bet ne ilgiau kaip pusę atitinkamo termino laiko.

VI. ATSAKOMYBĖ 

36. Juridiniai ir fiziniai asmenys, pažeidę šių Taisyklių reikalavimus, atsako Lietuvos Respublikos įstatymų nustatyta tvarka.

37. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti Lietuvos Respublikos įstatymų nustatyta tvarka.

VII. FIZINIŲ IR JURIDINIŲ ASMENŲ TEISĖS IR PAREIGOS 

38. Fiziniai ir juridiniai asmenys iš Savivaldybės administracijos ir kitų Lietuvos Respublikos Vyriausybės įgaliotų institucijų turi teisę:

38.1. gauti teisingą informaciją apie triukšmo lygius, triukšmo prevencijos triukšmo mažinimo priemonių įgyvendinimą, leidžiamus triukšmo normatyvus ir planuojamų naudoti triukšmo šaltinių pavojingumą sveikatai;

38.2. dalyvauti vertinant planuojamos ūkinės veiklos, kurioje numatoma naudoti triukšmo šaltinius, poveikį visuomenės sveikatai ir aplinkai;

38.3. reikalauti, kad būtų nutrauktas triukšmo šaltinių poveikis visuomenės sveikatai ir aplinkai.

39. Fizinių ir juridinių asmenų pareigos:

39.1. gaminant, vežant, saugant ir naudojant įrangą, prietaisus, kurie gamybos, paskirstymo, saugojimo ar naudojimo metu kelia triukšmą, privaloma pasirinkti tokį būdą, kuris sudarytų galimybę neviršyti triukšmo ribinių dydžių;

39.2. gamintojai, vežėjai, importuotojai ir triukšmo šaltinių vykdytojai privalo gaminti, importuoti ir naudoti tik tokius judrius triukšmo šaltinius, kurie neviršija kompetentingų valstybės institucijų nustatytų triukšmo ribinių dydžių;

39.3. gamintojai, vežėjai, importuotojai ir triukšmo šaltinių vykdytojai privalo technologinę įrangą ir triukšmo šaltinius naudoti pagal technines sąlygas ir papildomas sąlygas, jeigu jas nustatė kompetentingos valstybės institucijos arba Savivaldybės administracija, suderinusi su sąlygas patvirtinusiomis valstybės institucijomis;

39.4. gamintojai, vežėjai, importuotojai ir triukšmo šaltinių vykdytojai privalo įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius  ir priemones, kurių imtasi triukšmui mažinti;

39.5. jeigu gaminį triukšmo požiūriu sertifikuoti būtina, gamintojas pateikia pirkėjui sertifikatą, patvirtinantį, kad gaminio keliamas triukšmas neviršija nustatytų normatyvų.

VIII. BAIGIAMOSIOS NUOSTATOS
40. Šios Taisyklės gali būti pakeistos, papildytos ar panaikintos Savivaldybės tarybos sprendimu.

_______________________

